Иужь джэгугъуэ
Къэбэрдей-Балъкъэрым футболымкIэ 2018 гъэм и чемпионатыр иухащ. Иужь дыдэ джэгугъуэращ щызэхэкIар гуп нэхъыщхьэр зыбгынэну псори.
Кърагъэлъэхъшэххэу «Бедик»-мрэ «Шэрджэсымрэ» ещанэу гъусэ яхуэхъунур щаубзыхуну къапэщылът Нарткъалэ, Бабугент, Арщыдан щIыпIэхэм тхьэмахуэ блэкIам щекIуэкIа кIэух зэIущIэхэм. Иужь джэгугъуэхэм зи очко бжыгъэм хэпщIыкIыу хэзыгъэхъуа «Нартым» аргуэру и насып текIуащ икIи Къэхъун икIа «Керт»-р хигъащIэри, гуп нэхъыщхьэм къыхэнащ. «Союз»-мрэ «Родник»-мрэ фIахьащ, ауэ нэхъ хилъэфар псынэдахэдэсхэрщ. Абыхэмрэ Сэрмакъ и командэмрэ очко зэхуэдиз яIэу зэхьэзэхуэр яухами, езыхэр щызэIущIам зэрызэ текIуати, зым адрейм топ худигъэкIэхэмрэ къыхудагъэкIахэмрэ ябжыжын хуей хъуащ. Абы лъэныкъуэмкIэ я хьэрхуэрэгъухэр нэхъыфIу къыщIэкIати, «Родник»-р лей къэхъуащ.
Дыжьын, жэз медалхэр зыIэрыхьэнухэр тхьэмахуэ ипэкIэ зэхагъэкIат «Налшыкымрэ» «Ислъэмеймрэ» щызэIущIам. КъБР-м и къалащхьэм и футболистхэм я кIэн нэхъ къикIащ, къапэщIэтахэм я гъуэм зы топкIэ нэхъыбэ дагъэкIри.
КIэух зэIущIэр щаIутIыжыгъуэт Бахъсэн къалэм. Абы и командэр нэхъ пасэу мы гъэм етIуанэу зэкIэлъхьэужьу Къэбэрдей-Балъкъэрым и чемпион хъуам и закъуэкъым, атIэ гуIэфIтещIэж къыдэщIхэм хуащIыжащ — «Автозапчасть»-мрэ «Псыкуэдымрэ» топи 8 зым и гъуэм адрейм худигъэкIащ. Апхуэдэ ди республикэм нэхъапэм къыщыхъуауэ фIэщщIыгъуейщ.
Гъуащхьауэхэм я зэпеуэм бжьыпэр щиубыдащ «Псыкуэдым» и пашэ Бэчбо Мурат. Мыгъэрей зэхьэзэхуэм ар 55-рэ къыщыхэжаныкIащ.
Зэхьэзэхуэм топ нэхъыбэ дыдэ щыдэзыгъэкIар Бахъсэн и «Автозапчасть»-ращ (118-рэ). Нэхъыбэ дыдэрэ зи гъуэр къащтар «Псыкуэдращ» (113-рэ), ауэ абы и хьэрхуэрэгъухэри игъэтыншакъым — бахъсэндэсхэм къищынэмыщIауэ, а зыращ топищэм щIигъу (102-рэ) мы гъэм къызэхъулIар.
Иджы щыгъуазэ фыхуэтщIынщ Къэбэрдей-Балъкъэрым футболымкIэ и чемпионатым и кIэух зэIущIэхэм кърикIуа бжыгъэхэм. Мис ахэр: тIощIрэ ебгъуанэ джэгугъуэ — «Тэрч» (Тэрч) — «Нарт» (Нарткъалэ) — 0:2, «Псыкуэд» (Псыкуэд) — «Нартан» (Нартан) — 5:2,«Налшык» (Налшык) — «Ислъэмей» (Ислъэмей) — 3:2, «Родник» (Псынэдахэ) — «ХьэтIохъущыкъуей» (ХьэтIохъущыкъуей) — 1:1, «Малка» (Малкэ) — «Автозапчасть» (Бахъсэн) — 1:3, «Союз» (Сэрмакъ) — «ЛогоВАЗ» (Бабугент) — 4:1, «Керт» (Къэхъун) — «Бедик» (Арщыдан) — 3:3, «Шэрджэс» (Шэджэм) — «Къундетей» (Шэджэм) — 2:4;ещэщIанэ джэгугъуэ — «ХьэтIохъущыкъуей» — «Налшык» — 0:2, «Ислъэмей»- «Малка» — 2:2, «Автозапчасть» — «Псыкуэд» — 8:8, «Нартан» — «Шэрджэс» — 4:3, «ЛогоВАЗ» — «Родник» — 3:2, «Къундетей» — «Тэрч» — 1:1, «Нарт» – «Керт» — 4:3, «Бедик» — «Союз» — 2:1.
Хьэтау Ислъам.
